Sanger dien klag in teen kêrel ná video  Mampintsha en Babes Wodumo. Foto: Instagram Die sanger Bongekile Simelane, bekend as Babes Wodumo, het ŉ saak van aanranding teen die kwaitosanger Mandla “Mampintsha” Maphumulo, met wie sy in ŉ verhouding is, ingedien. Die klag kom nadat ŉ video op sosiale media versprei is waarin Mampintsha glo vir Wodumo aanrand. Die saak is by die Westville-polisiestasie in Durban aanhangig gemaak. Wodumo was glo besig om regstreeks op Instagram met haar aanhangers te gesels toe die beweerde aanranding plaasgevind het. Genl. Khehla John Sitole, nasionale polisiekommissaris, het sy skok oor die video uitgespreek en onmiddellik opdrag gegee dat dit ondersoek word. ŉ Senior lid van die eenheid teen gesingsgeweld, kindermishandeling en seksoortredings (GKS) is aangewys om die saak te ondersoek. “Ons sal alles in ons mag doen om seker te maak geregtigheid geskied wanneer sulke voorvalle by ons aangemeld word,” het Sitole gesê. Wodumo se pa, Welcome Simelane, het intussen aan eNCA gesê dit is nie eerste keer dat Mampintsha sy dogter aanrand nie. “Ek wil hom agter tralies sien,” het hy gesê. Nathi Mthethwa, minister van kuns en kultuur, het ook sy skok oor die video uitgespreek. Die parlementêre portefeuljekomitee oor polisie het intussen sy kommer uitgespreek oor die voorval nadat Wodumo se pa beweer het Mampintsha het beamptes by die Westville-polisiestasie omgekoop om vorige sake nie te ondersoek nie. Francois Beukman, voorsitter van die komitee, het gesê dit is kommerwekkend dat daar gevalle is waar mans voortgaan om hul lewensmaats aan te rand en dat van die sake nooit ondersoek word weens omkopery nie. Die komitee het ŉ beroep op die polisiehoof gedoen om die bewerings van omkopery te ondersoek.